As die produk van visionêre denke vier jaar gelede deur die Opvoedingsraad van die Orania CVO-skool met die oog op baanbrekersuitbreiding, is 'n hipermoderne Tegniese Opleidingsentrum vir die skool op Vrydag 28 Oktober tydens 'n luisterryke geleentheid ingewy. Die Sentrum maak voorsiening vir die aanbieding van loopbaangerigte tegniese vakke, naas die bestaande akademiese vakkeuses, terwyl dit ook meerdoelig beskikbaar gestel word vir gebruik deur tersiêre onderriginstansies.
Ná deeglike navorsing waartydens tegniese skole, kolleges en universiteite landswyd besoek is, is 'n eiesoortige model ontwerp met doelontwerpte fasiliteite. In die konstruksiefase die afgelope twee jaar is slegs van Orania eie arbeid gebruik gemaak, terwyl ouers, donateurs en borge gehelp het dat die fasiliteit teen 'n projekkoste van slegs R4,3 miljoen voltooi kon word – teenoor die intrinsieke waarde van sowat R7,5 miljoen.
Solidariteit Helpende Hand was die strategiese vennoot in die oprigting van die Sentrum en is met die inwyding 'n gedenkplaat onthul deur die direkteur van Solidariteit Helpende Hand, dr. Danie Brink en die adjunk-uitvoerende hoof van Solidariteit, dr. Dirk Hermann. Die uitvoerende hoof van Solidariteit, Flip Buys het 'n witstinkhoutboom geplant.
Die inwydingsgeleentheid is bygewoon deur sowat 1 200 mense vanuit die omliggende streek insluitende vanaf dorpe soos Hopetown, Vanderkloof, Douglas, Jacobsdal, De Aar, Kathu, Kimberley, ens. Gaste is deur hoërskoolleerlinge in hul skooldrag deur die nuwe Sentrum begelei, terwyl in 'n groot markiestent die skool 'n aantal kos- en ander stalletjies vir fondsinsameling bedryf het. Die verrigtinge is in 'n tweede markiestent met 1 000 stoele gehou. Ekstra sitplek moes buite die tent aangebring word.
Tydens die inwydingsfunksie, wat geopen is deur ds. Koos Kirsten van die Gereformeerde Kerk Orania, het die voorsitter van die Opvoedingsraad, Hannes du Preez, gewys op die geweldige demografiese druk waaronder sg. voormalige Model C-skole verkeer en gesê Orania CVO het tydig 'n kopskuif gemaak ten einde 'n volhoubare alternatief te skep. Hy het ook genoem dat die skool Projek 500 in werking gestel het om sy leerlingtal oor die volgende vier jaar na 500+ op te stoot.
Die verrigtinge is afgesluit met eers 'n professionele vuurwerkvertoning en daarna 'n polsende vertoning deur Jay en Lianie May. Laasgenoemde het agterna haar lof uitgespreek vir die vlak van uitnemendheid waarop die geleentheid aangebied is.
Die veiligheid van die inwydings-geleentheid is deur OVD Veiligheid gemonitor deur o.a. 'n hommeltuig met kamera.